《自耕轩歌》
明代·欧主遇

朝舌耕兮暮笔耕，莫知我艰兮聊资生。人喜读书近浮名，我悔读书不能行。

黄钟弃兮瓦釜鸣，季女思饥兮幽人贞。北风寒兮孤月明，我将荒遁兮就学苏门长啸声。

作者简介：欧主遇，字嘉可，号壶公。顺德人。质敏博学，笃孝友。十赴秋闱不售，明熹宗天启七年（一六二七）中副榜，贡太学，祭酒孔贞运赏异之。主遇乐善好施，明桂王永历二年（一六四八）大饥，倡赈，存活数百家，人戴其德。居平，客来问，宇屦满户外。晚年荐秘书，以病辞免。优游林壑，绝迹公门。曾与陈子壮、黎遂球等复修南园诗社，为南园十二子之一。著有《自耕轩集》、《西游草》、《北游草》及《醉吟草》。清陈伯陶编《胜朝粤东遗民录》卷二有传。